**პროექტის სახელწოდება:** ,,დღის წესრიგის 2030 მოთხოვნების გათვალისწინება რეგულირების ზეგავლენის შეფასების ანგარიშებში საქართველოში“

**პროექტის N:** **17.2129.9-006.00**

**მომსახურების შესრულების ვადა: 15.09.2018-28.02.2019**

 **ტენდერის განაცხადი**

**რეტროსპექტიული რეგულირების ზეგავლენის შეფასება (ex-post RIA)**

**,,საჯარო სამსახურის შესახებ“ საქართველოს კანონი**

გერმანიის საერთაშორისო თანამშრომლობის საზოგადოების (GIZ) რეგიონული პროგრამის ,,ევროპულ სტანდარტებთან სამხრეთ კავკასიის სამართლებრივი დაახლოება“ ოფისი, ადგილობრივ (რეგისტრირებულ) პრეტენდენტებს, რომლებსაც აქვთ რეგულირების ზეგავლენის შეფასების (შემდგომში - RIA) განხორციელების გამოცდილება, მონაწილეობის მისაღებად იწვევს ტენდერში შემდეგი პირობებით:

**I. ზოგადი მიმოხილვა**

2015 წლის 27 ოქტომბერს საქართველოს პარლამენტმა მიიღო საქართველოს კანონი „საჯარო სამსახური შესახებ“. კანონის მიღების მიზანი იყო კარიერულ წინსვლაზე, დამსახურებაზე, კეთილსინდისიერებაზე, პოლიტიკურ ნეიტრალიტეტზე, მიუკერძოებლობასა და ანგარიშვალდებულებაზე დაფუძნებული სტაბილური, საქართველოს ერთიანი საჯარო სამსახურის ჩამოყალიბებისა და ფუნქციონირების სამართლებრივი საფუძვლების შექმნა. კანონი მართალია მიღებულ იქნა 2015 წელს, თუმცა გარდამავალი დებულებებით განისაზღვრა კანონის ამოქმედების სხვადასხვა ვადა, რადგანაც კანონით განისაზღვრებოდა მრავალი კანონქვემდებარე აქტის მიღების ვალდებულება, იმისათვის, რომ შესაძლებელი გამხდარიყო ახალი კანონის ამოქმედება და საჯარო სამსახურის ახალ სისტემაზე გადასვლა.

ახალი საჯარო სამსახურს კანონი სრულიად ახალ სამართლებრივ ჩარჩოს წარმოადგენდა, რომელიც კარგი მმართველობის პრინციპებს ეფუძნებოდა. მისი ამოქმედებით ბევრი სიახლის დანერგვა უნდა განხორციელებულიყო საჯარო სამსახურში. კანონის ყველა სიახლის ამოქმედება საჭიროებდა მრავალი ცვლილების გატარებას, როგორც ორგანიზაციული ასევე საკადრო პოლიტიკის კუთხით. აღნიშნული კი ბუნებრივია მიმდინარეობდა მრავალი გამოწვევით. რამდენჯერმე გადავადდა კანონქვემდებარე აქტების მიღება, რომლის გარეშეც ვერ ამოქმედდებოდა საჯარო სამსახურის კანონის მრავალი ინსტიტუტი. დღესაც არსებობს გამოწვევები. შესაბამისად მნიშვნელოვნად განისაზღვრა, შეფასდეს საჯარო სამსახურის ახალი კანონის ამოქმედების შედეგების ერთი წელი, რომელიც გამოავლენს ახალი სამართლებრივი ჩარჩოს ხარვეზებს და მოგვცემს შესაძლებლობას გატარდეს როგორც საკანონმდებლო, ასევე ინსტიტუციური ცვლილებები.

2015 წლის სექტემბერში გაერთიანებული ერების ორგანიზაციის 193 წევრი სახელმწიფო მდგრადი განვითარების მიზნებზე შეთანხმდა. დღის წესრიგი 2030 მდგრადი განვითარების 17 მიზანს (SDGs) და 169 ამოცანას აერთიანებს. დღის წესრიგი 2030 არის ისტორიული მნიშვნელობის გლობალური შეთანხმება, რომელიც საერთაშორისო თანამშრომლობის ახალ, ყოვლისმომცველ ჩარჩოდ მიიჩნევა. 2016 წელს საქართველო ერთ-ერთი პირველი ქვეყანა იყო, რომელმაც ნიუ-იორკში გაეროს მაღალი დონის პოლიტიკურ ფორუმის (HLPF) ფარგლებში მდგრადი განვითარების შესახებ ეროვნული ანგარიში[[1]](#footnote-1) წარადგინა და ამით გამოთქვა მზადყოფნა, მდგრადი განვითარების ეროვნული გეგმა შეუსაბამოს დღის წესრიგის 2030 მდგრადი განვითარების მიზნებს. გარდა კონკრეტული მიზნებისა, დღის წესრიგი 2030 ზოგადი მიზანია, მდგრადობის სამივე განზომილების - ეკონომიკური, სოციალური და გარემოსდაცვითი თანაბარი გათვალისწინება. დღის წესრიგის 2030 ერთ-ერთი - მე-16 მიზანი ეხება მშვიდობის, სამართლიანობისა და ძლიერი ინსტიტუტების განვითარებას. მდგრადი განვითარების ეროვნული სახელმძღვანელოს საქართველოსთან მისადაგებული 16.6. და 16.7 ამოცანებს მიზნად ისახავს 2030 წლისთვის ეფექტიანი, ანგარიშვალდებული და გამჭირვალე ინსტიტუტების შექმნასა და ქმედითი ინკლუზიური, მონაწილეობითი და წარმომადგენლობითი გადაწყვეტილების მიღების პროცესის უზრუნველყოფას ყველა დონეზე. სწორედ ამ ამოცანების შესრულებას ემსახურება საქართველოს კანონის „საჯარო სამსახურის შესახებ“ მოქმედების ერთწლიანი რეტროსპექტიული რეგულირების ზეგავლენის შეფასება

**პრობლემის არსი:** საჯარო სამსახურის შესახებ საქართველოს ახალი კანონი პარლამეტმა მიიღო 2015 წლის 27 ოქტომბერს, თუმცა მისი სრული ამოქმედება განხორციელდა 2017 წლის 1 ივლისიდან. გარდამავალ პერიოდში შემუშავდა მრავალი კანონქვემდებარე აქტი, რომელსაც უნდა უზრუნველეყო საჯარო სამსახურის შესახებ ახალი კანონის გამოყენება. კანონის მიღებით დასახული იყო შემდეგი მიზნები:

1. საჯარო სამსახურის სფეროს მარეგულირებელი მკაფიო სამართლებრივი ჩარჩოს ფორმირება, რომელიც უზრუნველყოფს დემოკრატიული სახელმწიფოს მშენებლობისა და ეფექტიანი მმართველობის განხორციელების პროცესის წარმატებას.
2. საჯარო სამსახურის არსის გააზრება და სწორად გაგება, საჯარო სამსახურის სისტემის გამჭვირვალედ ჩამოყალიბება, რომელიც შესაძლებლობას მოგვცემს ნათლად გაიმიჯნოს საჯარო სამსახურში დასაქმებულთა კატეგორიები და მათი სამართლებრივი სტატუსი; ასევე პროფესიული საჯარო მოხელის ინსტიტუტის ჩამოყალიბება და მათთვის შესაბამისი გარანტიების შექმნა.
3. გამართული საჯარო სამსახურის სისტემის ჩამოყალიბება, რომელიც მერიტოკრატულ პრინციპზე იქნება დაფუძნებული და უზრუნველყოფს პროფესიონალიზმის წახალისებას, ხელშეწყობასა და დაფასებას; საჯარო სამსახურის მართვის ცენტრალიზებული სისტემის გაძლიერება და პროფესიული საჯარო მოხელეების უფლების დაცვის სამართლიანი მექანიზმის შექმნა.
4. პოლიტიკურად ნეიტრალური საჯარო სამსახურის ჩამოყალიბება, რომელიც ერთიანობის, მიუკერძოებლობისა და პროფესიონალიზმის პრინციპებზე იქნება დაფუძნებული; ის დარჩება ნებისმიერი ხელისუფლების სამსახურში, მიუხედავად იმისა, თუ რომელი პოლიტიკური ძალა იქნება ქვეყნის სათავეში; საჯარო სამსახურში დასაქმება განხორციელდება გრძელვადიანი ფორმით, სათანადოდ განსაზღვრული უფლება-მოვალეობების დაცვით.
5. გრძელვადიან პერსპექტივაში სამართლებრივი და ინსტიტუციონალური გარემოს შემდგომი გაუმჯობესება, სადაც არ იარსებებს მიკერძოებულობა, არაეთიკური ქცევა და კორუფცია.
6. საჯარო სამსახურში მიღებისა და კარიერული წინსვლის გამჭვირვალე სისტემის ფორმირება, რაც გამორიცხავს ნეპოტიზმის, პროტექციონიზმისა და მიკერძოების ნებისმიერი ფორმის არსებობას.
7. პროფესიული საჯარო მოხელეების თანამდებობათა უნიფიცირებული რანგების შექმნა და სახელფასო სისტემის რეფორმა.
8. პროფესიული საჯარო მოხელეების კვალიფიკაციის ამაღლების ერთიანი და უწყვეტი სისტემის ჩამოყალიბება.
9. საჯარო სამსახურში დასაქმებული პირების უფლებებისა და მოვალეობების მკაფიო ჩარჩოს დადგენა, საჯარო სამსახურის პრინციპების დაცვის მიზნით დისციპლინური წარმოების გამჭვირვალე წესების შემუშავება.
10. პროფესიული საჯარო მოხელეების საჯარო სამსახურიდან გათავისუფლების საფუძვლების დეტალურად ჩამოყალიბება.
11. გამართული და გამჭვირვალე საჯარო სამსახურის სისტემის ჩამოყალიბების გზით სახელმწიფოსადმი მოსახლეობის ნდობის ამაღლება.
12. სამართლიანი და მიუკერძოებელი პოლიტიკის ფორმირებისათვის ხელისუფლების განხორციელებაში საზოგადოების ფართო ფენების ჩართულობა.

კანონის ზემოხსენებული მიზნების მისაღწევად გარდამავალ პერიოდში შემუშავდა არაერთი კანონქვემდებარე აქტი, იმისათვის, რომ სრული სამართლებრივი ჩარჩო არსებულიყო კანონის იმპლემენტაციისთვის. კანონის ამოქმედების ერთწლიან პერიოდში არაერთმა სირთულემ იჩინა თავი, რომელიც როგორც საჯარო სამსახურის სისტემური, ასევე სამართლებრივი ხასიათის იყო. შესაბამისად რთულდებოდა კანონით დასახული მიზნების იმ სახით მიღწევა, რომელიც რეფორმის ავტორსა და კანონმდებელს ქონდა განსაზღვრული.

შესაბამისად გადაწყდა, რომ რეგულირების ზეგავლენის შეფასების მეთოდის გამოყენებით შეფასდეს კანონისა და მასთან დაკავშირებული კანონქვემდებარე აქტების შედეგები, შეფასების პროცესში გამოყენებულ უნდა იქნეს შეფასების ოთხი ფუნქცია გათვალისწინებით, კერძოდ, კონტროლის, შესწავლის, დიალოგისა და ლეგიტიმაციის.

**II. ტენდერის შინაარსი**

გერმანიის საერთაშორისო თანამშრომლობის საზოგადოების (GIZ) რეგიონული პროგრამა ,,ევროპულ სტანდარტებთან სამხრეთ კავკასიის სამართლებრივი დაახლოება“ საჯარო სამსახურის ბიუროსთან ერთად აცხადებს ტენდერს ,,საჯარო სამსახურის შესახებ““ საქართველოს კანონზე რეტროსპექტიული (ex-post RIA) რეგულირების ზეგავლენის შეფასების (შემდგომში RIA) განხორციელების თაობაზე დღის წესრიგის 2030 მოთხოვნების გათვალისწინებით.

განსხვავებით პროსპექტიული (ex-ante) ან თანმდევი რეგულირების ზეგავლენის შეფასებისას, როდესაც მოსალოდნელი შედეგების ანალიზი ხორციელდება, რეტროსპექტიული რეგულირების ზეგავლენის შეფასებისას პირველ რიგში შესწავლილ უნდა იქნეს ახალი საკანონმდებლო მოწესრიგების ამოქმედებით დამდგარი, სახეზე არსებული შედგები. შესაბამისად ძირითადად პასუხები უნდა გაეცეს შემდეგ შეკითხვებს:

* მიღწეულ იქნა თუ ის დასახული მიზნები, რომელიც ახალი რეგულაციის შემოღებას უკავშირდებოდა?
* რომელი გვერდითი შედეგები და ეფექტები იქნა გამოწვეული? არის ეს ეფექტები არსებითი ხასიათის?
* რეგულირებამ გამოიწვია საკანონმდებლო ტვირთის შემცირება თუ გაზრდა?
* რეგულირებების პრაქტიკულობა, კერძოდ ნორმის ადრესატისთვის კანონის გამოყენებისა და საჯარო სამსახურის (მმართველობის) მიერ მისი აღსრულების შესაძლებლობა?
* არსებობს თუ არა კანონში ცვლილებების განხორციელების ან გაუქმების საჭიროება?

მთავრობის ნებისმიერი ეფექტიანი საკანონმდებლო და პოლიტიკური ინიციატივა, რომელიც მიზნად ისახავს ამა თუ იმ სფეროს მოწესრიგებას, უნდა დაექვემდებაროს შესაძლო სოციალურ, ეკონომიკურ თუ გარემოსდაცვითი ასპექტების საფუძვლიან შესწავლა-ანალიზს. ევროკავშირის 2009 წლის დირექტივის მიხედვით[[2]](#footnote-2) "რეგულირების ზეგავლენის შეფასების პროცესი ამზადებს მტკიცებულებებს პოლიტიკური გადაწყვეტილების მიმღებთათვის მათი პოლიტიკური ალტერნატივების უპირატესობებისა და უარყოფითი მხარეების შესახებ პოტენციური ზემოქმედების შეფასების საშუალებით“.

RIA, უნდა განხორციელდეს დღის წესრიგის 2030 ძირითად პრინციპებს გათვალისწინებით, კერძოდ, (i) ინტეგრირებული სისტემა, რომელიც მდგრადობის სამ - გარემოს დაცვით, სოციალურსა და ეკონომიკურ - განზომილებას აერთიანებს; (ii) არავინ უნდა დარჩეს უყურადღებოდ, მდგრადი განვითარების მიზნები უნდა შეეხოს ყველას, მათ შორის, ყველაზე ღარიბებსა და მოწყვლად ჯგუფებს, რათა აღმოიფხვრას უთანასწორობა; (iii) ყველა დაინტერესებული მხარის ჩართვა, რაც გულისხმობს, არა მხოლოდ სახელმწიფოს ვალდებულებას განახორციელოს მდგრადი განვითარების მიზნები, არამედ თავად საზოგადოება, მისი ცალკეული ჯგუფები, მოქალაქეები თანაბრად უნდა ჩაერთონ აღნიშნულ პროცესში; (iv) ანგარიშვალდებულების პრინციპი უზრუნველყოფს პროცესის ღიად და გამჭირვალედ წარმართვის შესაძლებლობას.

იმისათვის, რომ RIA-ს პროცესი მაქსიმალურად ეფექტიანად განხორციელდეს, აუცილებელია განისაზღვროს ex-post RIA-ს განხორციელების კრიტერიუმები. პროცესისთვის მნიშვნელოვანია საზოგადოების ცალკეული ჯგუფების კვლევა და მათი გამოკითხვა, როგორც საჯარო სექტორის, იქნება ეს ცალკეული დარგობრივი სამინისტროები, საჯარო სამართლის იურიდიული პირები, პარლამენტის დარგობრივი კომიტეტები თუ სხვა, ისე კერძო სექტორის - არასამთავრობო ორგანიზაციები, სამეცნიერო თუ კვლევითი დაწესებულებები, ბიზნეს ასოციაციები. ზემოაღნიშნული პროცესი უნდა წარიმართოს ინკლუზიურად და გამჭვირვალედ, ხოლო მიღებული და დასკვნები აისახოს რეგულირების ზეგავლენის შეფასების ანგარიშში.

გამომდინარე იქიდან, რომ რეგულირების ზეგავლენის შეფასება არ არის დღეს მოქმედი საკანონმდებლო პროცესის სავალდებულო ნაწილი, ტენდერში მონაწილეობის მსურველმა უნდა უზრუნველყოს საჯარო სამსახურის ბიუროს თანამშრომლების აქტიური მონაწილეობა რეტროსპექტიული RIA-ს განხორციელების პროცესში, მათი უნარებისა და შესაძლებლობების განვითარება, როგორც კონკრეტულად „საჯარო სამსახურის შესახებ“ საქართველოს კანონისა და მასთან დაკავშირებული კანონქვემდებარე აქტების შედეგების შეფასება-ანალიზის ისე, ზოგადად, RIA-ს მეთოდოლოგიის კუთხით.

შედეგად ,,საჯარო სამსახურის შესახებ“ საქართველოს კანონზე RIA-ს განხორციელება ხელს შეუწყობს კანონის დანერგვასთან დაკავშირებული ხარვეზების გამოვლენას, რომელიც ცხადყოფს ინსტიტუციურ თუ სამართლებრივ პრობლემებს და შესაბამისი ცვლილებების განხორციელების ალტერნატივებს წარმოაჩენს.

**III.** **მიზანი და მოსალოდნელი შედეგები**

ტენდერში მონაწილეობის მსურველი იღებს ვალდებულებას ხელი შეუწყოს საჯარო სამსახურის ბიუროს RIA-ს განხორციელების მთლიან პროცესში საუკეთესო საერთაშორისო პრაქტიკისა და ,,რეკომენდაციები რეგულირების ზეგავლენის შეფასების პროცესში დღის წესრიგის 2030 გათვალისწინება (მთავარი კითხვები)“ გათვალისწინებით.

ტენდერში მონაწილეობის მსურველი იღებს ვალდებულებას შეასრულოს შემდეგი სამუშაოები:

ა) ხელი შეუწყოს საჯარო სამსახურის ბიუროს RIA-ს განმახორციელებელი სამუშაო ჯგუფის შექმნაში (თავის მხრივ ტენდერში მონაწილეობის მსურველი უზრუნველყოს RIA-ს განხორციელების პროცესში შესაბამისი დარგის სპეციალისტების ჩართვას (1 იურისტი, 1 ეკონომისტი, 1 სოციალური 1 პოლიტიკური მეცნიერი). RIA-ს განხორციელების პროცესში შესაბამისი საერთაშორისო დარგის 1 ექსპერტის ჩართვა სავალდებულოა. შემოთავაზებული ექსპერტების მიერ არსებული საექსპორტო ცოდნა და გამოცდილება უნდა დადასტურდეს მათ მიერ შესრულებული სამუშაოს ნიმუშის წარმოდგენით. სატენდერო მასალებში ასევე წარმოდგენილი უნდა იყოს საერთაშორისო ექსპერტთან გაფორმებული ხელშეკრულება.

შენიშვნა: პროცესის ობიექტურად წარმართვისთვის, პირები, რომელიც უშუალოდ ჩართულები იყვნენ ზემოაღნიშნული კანონის შემუშავებაში, არ შეიძლება იყოს ექსპერტთა ჯგუფის წევრი.

ბ) უზრუნველყოს RIA-ს განმახორციელებელი სამუშაო ჯგუფის წევრებს შორის ამოცანებისა და ფუნქციების დეტალური და სწორი განაწილება. სამუშაო ჯგუფთან ერთად შეადგინოს RIA-ს განხორციელების რეალურად შესრულებადი დეტალური გეგმა, კონკრეტული ვადების, ეტაპებისა და ბიუჯეტის მითითებით.

გ) RIA-ს განხორციელების პროცესში, RIA-ს განმახორციელებელი სამუშაო ჯგუფის წევრებს ჩაუტაროს RIA-ს მეთოდოლოგიაზე სულ მცირე 4 (ოთხი) თემატური ტრენინგი;

დ) RIA-ს განხორციელების პროცესში ხელი შუწყოს დღის წესრიგის 2030 მოთხოვნების გათვალისწინებას, კერძოდ, RIA-ს ანგარიშის ცალკე თავში ასახოს როგორც დღის წესრიგის 2030 მდგრადი განვითარების შესაბამისი, პრობლემასთან დაკავშირებული მიზნები ისე პრინციპები. განახორციელოს პრობლემის იდენტიფიცირება ცალკეულ მიზნებთან მიმართებაში, მისი მოგვარების შესაძლო ალტერნატივების ეფექტების ანალიზი ცალკეული მიზნების აღსრულებასთან მიმართებაში.

ე) საჯარო სამსახურის ბიუროსთან ერთად, რაოდენობრივი და ხარისხობრივი მეთოდების გამოყენებით, შეიმუშავოს საჯარო სამსახურის შესახებ საქართველოს კანონისა და მასთან დაკავშირებული კანონქვემდებარე აქტების ხარვეზების გამოსწორების შესაძლო გზები/რეკომენდაციები.

ვ) RIA-ს განხორციელების პროცესში გაითვალისწინოს შემდეგი ინდიკატორები: დღის წესრიგის 2030 განხორციელების საქართველოს ეროვნული სახელმძღვანელო (ასეთის არსებობის შემთხევაში); სხვა შემთხვევაში, გამოიყენოს დღის წესრიგის 2030 მე-16 მიზნის გლობალური ინდიკატორები. აგრეთვე კარგი მმართველობის პრინციპები, საერთაშორისო კონვენციები თუ ხელშეკრულებები და ევროკავშირის სამართალი რომლებიც თანამედროვე საჯარო სამსახურისა და მმართველობის არსებობისთვის არის მნიშვნელოვანი;

ზ) ხელი შეუწყოს RIA-ს განმახორციელებელ სამუშაო ჯგუფს გამართოს კონსულტაციები დაინტერესებულ მხარეებთან, მათ შორის საქართველოს სამინისტროებთან და საჯარო სამართლის იურიდიულ პირებთან, ასევე საქართველოს პარლამენტის შესაბამის დარგობრივ კომიტეტებთან, ასევე სამოქალაქო საზოგადოების სხვადასხვა ჯგუფებთან და სხვა დაინტერესებულ მხარეებთან RIA-ს განხორციელების მთელი პროცესის განმავლობაში. ასევე უზრუნველყოს მონიტორინგისა და შეფასების განხორციელება, რამდენად იქნა გათვალისწინებული კონსულტაციების შედეგები RIA-ს საბოლოო ანგარიშში;

თ) ხელი შუწყოს RIA-ს განმახორციელებელ სამუშაო ჯგუფს მონაცემთა შეგროვებასა და შეფასებაში;

ი) RIA-ს განხორციელების პროცესში, ხელი შეუწყოს საჯარო სამსახურის ბიუროს გამოვლენილი შესაძლო ალტერნატივების შეფასებასა და შედარებით ანალიზს მდგრადობის სამივე განზომილების - გარემოსდაცვითი, ეკონომიკური და სოციალური - გათვალისწინებით;

კ) ხელი შეუწყოს RIA-ს განმახორციელებელ სამუშაო ჯგუფს როგორც RIA-ს შუალედური, ისე საბოლოო ანგარიშის მომზადებაში, ასევე ამ ანგარიშების პრეზენტაციების ორგანიზებაში. საბოლოო ანგარიშის პრეზენტაცია, საჯარო სამსახურის ბიუროსთან ერთად, განახორციელოს საჯარო განხილვის ფორმატში.

ლ) GIZ-ის სამართლის პროგრამის RIA-ს და SDG-ის საკითხებში საერთაშორისო ექსპერტებთან მჭიდრო კოორდინაცია და თანამშრომლობა, RIA-ს პროცესისა და SDG-ის სრულყოფილად ასახვისა და RIA-ს შედეგების ხარისხის უზრუნველყოფის მიზნით.

**IV. ტენდერში მონაწილეობის მსურველი და სატენდერო მოთხოვნები**

• ადგილობრივი საკონსულტაციო ფირმები;

• ადგილობრივი კვლევითი ინსტიტუტები;

. ადგილობრივი უნივერსიტეტები;

• ადგილობრივი არასამთავრობო ორგანიზაციები.

შენიშვნა: ადგილობრივად მიიჩნევა: რეგისტრირებული საქართველოში

ამ თავში ჩამოთვლილი ორი ან მეტი სუბიექტის გაერთიანების შემთხვევაში, უპირატესობა მიენიჭება იმ გაერთიანებას, რომელშიც გათვალისწინებული იქნება ადგილობრივი ქართული უნივერსიტეტის (ების) მონაწილეობა.

ადგილობრივი ქართული უნივერსიტეტის (ების) მონაწილეობის შემთხვევაში ტენდერში მონაწილეობის მსურველმა კონკრეტულად უნდა წარმოადგინოს თუ რა სახით და როგორ იქნება ჩართულები უნივერსიტეტი (ები) და RIA-ს პროცესში მათ მიერ უშუალოდ შესასრულებელი სამუშაო და უნივერსიტეტის ინსტიტუციური რესურსის გამოყენების სახე.

**ტენდერში მონაწილეობის მსურველი უნდა აკმაყოფილებდეს შემდეგ მოთხოვნებს:**

* RIA-ს განხორციელების დასაბუთებული გამოცდილება (რეგულირების ზეგავლენის შეფასების ანგარიშის შესაბამისი ნიმუში, სასურველია ex-post RIA-ს ჩატარების გამოცდილება), გარემოსდაცვითი და სოციალური ზეგავლენის შეფასების, სამართლებრივი და პოლიტიკური ანალიზის განხორციელების გამოცდილება;
* სამუშაო ჯგუფის წევრებს უნდა ჰქონდეთ სულ მცირე 6 წლიანი მუშაობის გამოცდილება შესაბამის დარგობრივ სფეროებში, მათ შორის, სოციალური მეცნიერებების განხრით, როგორიცაა: ეკონომიკა, სოციოლოგია და პოლიტიკის ანალიზი;
* სამუშაო ჯგუფში უზრუნველყოფილი უნდა იყოს საერთაშორისო დარგობრივი ექსპერტის (სპეციალიზაციით) მონაწილეობა;
* ჯგუფი დაკომპლექტებული უნდა იყოს მაღალი კვალიფიკაციის მქონე წევრებით, რომელთაც აქვთ ანალიტიკური, წერისა და კვლევების ჩატარების კარგი უნარ-ჩვევები. ასევე რეგულირების ზეგავლენის შეფასების განხორციელების ეტაპების, საფეხურებისა და მეთოდოლოგიის შესახებ ტრენინგების ჩატარების გამოცდილება (მაგ., მონაცემთა შეგროვება-დამუშავება, დაინტერესებულ მხარეთა კონსულტაციის მეთოდები).
* გამართულად და დასაბუთებულად წერისა და, შესაბამისად, ანგარიშის წერისა და პრეზენტაციის უნარ-ჩვევები, როგორც ქართულ, ისე ინგლისურ ენებზე.

*რეგულირების ზეგავლენის შეფასების ანგარიში წარმოდგენილი უნდა იყოს როგორც* **ქართულ, ისე ინგლისურ ენებზე.**

**V. დამატებითი პირობები/შედეგი:**

**მომსახურების მიმწოდებელმა უნდა უზრუნველყოს:**

* საჯარო სამსახურის ბიუროს მხარდაჭერა RIA-ს განხორცილების მთელი პერიოდის განმავლობაში. მუდმივი კომუნიკაცია როგორც RIA-ს განმახორციელებელი სამუშაო ჯგუფის წევრებთან, ასევე საჯარო სამსახურის ბიუროს პროცესთან დაკავშირებულ სხვა თანამშრომლებთან.
* RIA-ს განხორციელების პროცესში, RIA-ს განმახორციელებელი სამუშაო ჯგუფის წევრებს ჩაუტაროს RIA-მეთოდოლოგიაზე სულ მცირე 4 (ოთხი)ტრენინგი;
* დაეხმაროს RIA-ს განმახორციელებელი სამუშაო ჯგუფის წევრებს წინასწარ შერჩეულ დაინტერესებულ მხარეებთან (მიზნობრივ ჯგუფებთან, დარგის სპეციალისტებთან, დაინტერესებულ უწყებებთან) პერიოდული შეხვედრების ორგანიზებაში;
* RIA-ს განმახორციელებელი სამუშაო ჯგუფის წევრებთან ერთად, მოამზადოს საჯარო სამსახურის შესახებ საქართველოს კანონსა და კანონქვემდებარე აქტებზე განხორციელებული RIA-ს შუალედური ანგარიში და პრეზენტაცია;
* RIA-ს განმახორციელებელი სამუშაო ჯგუფის წევრებთან ერთად, საჯარო სამსახურის ბიუროს წარმომადგენლების მონაწილეობით, მოამზადოს და წარადგინოს RIA-ს საბოლოო ანგარიში და ჩაატაროს საჯარო ღონისძიების ფორმატში პრეზენტაცია.

**VI. ფინანსური პირობები**

მომსახურების საფასო შეთავაზების მაქსიმალური ოდენობა არ უნდა აღემატებოდეს 42,000 ევროს. შეთავაზებები, რომლებიც ცდება აღნიშნულ ოდენობას, არ განიხილება.

ტენდერში მონაწილეობის მსურველმა უნდა წარმოადგინოს მომსახურების დეტალური დაანგარიშება/ხარჯი (მაგ: ეროვნული/საერთაშორისო ექსპერტების საექსპერტო დღეების, კონფერენციასთან/სამუშაო შეხვედრასთან/ტრენინგთან/განხილვასთან დაკავშირებული ხარჯების, რედაქტორის მომსახურების (აუცილებლობის შემთხვევაში) ხარჯებისა და ა.შ. მითითებით).

**VII. გადახდის წესები**

ტენდერში გამარჯვებული ანაზღაურებას მიიღებს სამ ეტაპად, ქვემოთ ჩამოთვლილი სამუშაოს შესრულების შესაბამისად:

პირველი გადახდა ანაზღაურების 25 %

• რეგულირების ზეგავლენის შეფასების დეტალური სამოქმედო გეგმა, შესაბამისი ბიუჯეტის, ვადებისა და მოქმედების ეტაპების მითითებით;

მეორე გადახდა 50 %

• რეგულირების ზეგავლენის შეფასების შუალედური ანგარიში;

მესამე საბოლოო გადახდა 25 %

• რეგულირების ზეგავლენის შეფასების საბოლოო ანგარიშის წარდგენა და საჯარო ღონისძიების ჩატარება ანგარიშის წარდგენის მიზნით

**VIII. დავალების შესრულების ხანგრძლივობა და შესრულების ადგილი**

რეგულირების ზეგავლენის შეფასების განხორციელების ადგილი არის საქართველო. რეგულირების ზეგავლენის შეფასება მომსახურების მიმწოდებელსა და მიმღებს შორის ხელშეკრულების დადებიდან უნდა განხორციელდეს 6 თვის ვადაში, მაგრამ არაუგვიანეს 2019 წლის 28 თებერვლისა.

*შეფასების კრიტერიუმი წარმოდგენილია თანდართული Excel ფაილში.*

1. [Georgia First Voluntary National Review on Implementation of the Sustainable Development Goals](https://sustainabledevelopment.un.org/content/documents/10680SDG%20Voluntary%20National%20Review%20Georgia-.pdf) [↑](#footnote-ref-1)
2. <https://ec.europa.eu/info/law/law-making-process/planning-and-proposing-law/better-regulation-why-and-how_en> [↑](#footnote-ref-2)